CELEX: 
Language: el
Date: 2018-01-16 00:00:00
Title: 

ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 16.1.2018
            
            
               για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ενώσεων υδραργύρου μέσα ή πάνω σε ορισμένα προϊόντα
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου
                  1
               , και ιδίως το άρθρο 14 παράγραφος 1 στοιχείο α) και το άρθρο 16 παράγραφος 1 στοιχείο α),
            
            
               Εκτιμώντας τα ακόλουθα:
            
            
               (1)Για τις ενώσεις υδραργύρου έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. 
            
            
               (2)Η οδηγία 79/117/ΕΟΚ του Συμβουλίου απαγόρευσε την κυκλοφορία στην αγορά και τη χρησιμοποίηση φυτοπροστατευτικών προϊόντων που περιέχουν ενώσεις υδραργύρου. Οι άδειες όλων των φυτοπροστατευτικών προϊόντων που περιέχουν ενώσεις υδραργύρου ανακλήθηκαν και εν συνεχεία όλα τα ΑΟΚ ορίστηκαν σε τιμές ίσες με τα αντίστοιχα όρια προσδιορισμού (ΟΠ).
            
            
               (3)Η Επιτροπή έλαβε πληροφορίες, από υπευθύνους επιχειρήσεων τροφίμων και από κράτη μέλη, που αποδεικνύουν την ύπαρξη ενώσεων υδραργύρου σε ορισμένα προϊόντα, τέτοια που να οδηγεί σε επίπεδα καταλοίπων υψηλότερα από το ΟΠ που προβλέπεται στον κανονισμό (ΕΚ) αριθ. 396/2005. 
            
            
               (4)Πρόσφατα δεδομένα παρακολούθησης επιβεβαιώνουν ότι κατάλοιπα ενώσεων υδραργύρου παρουσιάζονται σε ορισμένα προϊόντα σε επίπεδα υψηλότερα από το ΟΠ. Με βάση το 95ο εκατοστημόριο όλων των αποτελεσμάτων όλων των δειγμάτων, έχουν αναφερθεί οι εξής περιπτώσεις παρουσίας ενώσεων υδραργύρου: σε ακρόδρυα, σε επίπεδα 0,02 mg/kg· σε φρέσκα βότανα, σε επίπεδα 0,03 mg/kg· σε καλλιεργούμενα μανιτάρια σε επίπεδα 0,05 mg/kg· σε άγρια μανιτάρια σε επίπεδα 0,50 mg/kg, με εξαίρεση τα βασιλομανίταρα όπου βρέθηκαν επίπεδα 0,90 mg/kg· σε ελαιούχους σπόρους σε επίπεδα 0,02 mg/kg· σε τσάι, κόκκους καφέ, φασόλια, αφεψήματα βοτάνων και κόκκους κακάο σε επίπεδα 0,02 mg/kg· σε καρυκεύματα σε επίπεδα 0,02 mg/kg, με εξαίρεση την πιπερόριζα, το  μοσχοκάρυδο, τα περιβλήματα μοσχοκάρυδων και τον κουρκουμά όπου βρέθηκαν επίπεδα 0,05 mg/kg· σε κρέας σε επίπεδα 0,01 mg/kg, με εξαίρεση το κρέας άγριων θηραμάτων όπου βρέθηκαν επίπεδα 0,015 mg/kg και το κρέας πάπιας (εκτρεφόμενης και άγριας) όπου βρέθηκαν επίπεδα 0,04 mg/kg· σε ζωικό λίπος σε επίπεδα 0,01 mg/kg· σε βρώσιμα εντόσθια σε επίπεδα 0,02 mg/kg, με εξαίρεση τα εντόσθια άγριων θηραμάτων όπου βρέθηκαν επίπεδα 0,025 mg/kg και τα εντόσθια αγριόχοιρου όπου βρέθηκαν επίπεδα 0,10 mg/kg· σε γάλα σε επίπεδα 0,01 mg/kg· και σε μέλι σε επίπεδα 0,01 mg/kg.
            
            
               (5)Καθώς τα φυτοφάρμακα που περιέχουν υδράργυρο καταργήθηκαν σταδιακά εδώ και πάνω από τριάντα χρόνια στην Ευρωπαϊκή Ένωση, μπορεί να θεωρηθεί ότι η παρουσία του υδραργύρου στα τρόφιμα οφείλεται στην περιβαλλοντική μόλυνση. Ως εκ τούτου, είναι σκόπιμο να αντικατασταθούν οι προκαθορισμένες τιμές με εκείνες που απαριθμούνται στην αιτιολογική σκέψη 4, ούτως ώστε να αντικατοπτρίζονται στον κανονισμό (ΕΚ) αριθ. 396/2005 τα επίπεδα υποβάθρου του υδραργύρου στο περιβάλλον. Αυτό θα επιτρέψει στις αρμόδιες εθνικές αρχές να λαμβάνουν τα κατάλληλα μέτρα επιβολής βάσει ρεαλιστικών ΑΟΚ.
            
            
               (6)Η επιστημονική ομάδα για τις μολυσματικές προσμείξεις στην τροφική αλυσίδα (ομάδα CONTAM) της Ευρωπαϊκής Αρχής για την Ασφάλεια των Τροφίμων, εφεξής «η Αρχή», εξέδωσε γνώμη σχετικά με τον υδράργυρο και τον μεθυλυδράργυρο στα τρόφιμα
                  2
               . 
            
            
               (7)Καθώς ενώσεις υδραργύρου περιέχονται σε χαμηλά επίπεδα στα προϊόντα που απαριθμούνται στην αιτιολογική σκέψη 4, και αφού ληφθούν υπόψη τα διαθέσιμα δεδομένα αναφορικά με την κατανάλωση εντός της Ένωσης, η συνολική συμβολή στην έκθεση μέσω της διατροφής είναι χαμηλή και δεν υπάρχει κίνδυνος για την υγεία των καταναλωτών. Τα ΑΟΚ για τα εν λόγω προϊόντα θα πρέπει να καθοριστούν ως προσωρινά στο παράρτημα III του κανονισμού (ΕΚ) αριθ. 396/2005. Τα εν λόγω ΑΟΚ θα επανεξεταστούν· κατά την επανεξέταση θα ληφθούν υπόψη τα διαθέσιμα στοιχεία σε διάστημα 10 ετών από τη δημοσίευση του παρόντος κανονισμού. 
            
            
               (8)Η Επιτροπή ζήτησε τη γνώμη των εργαστηρίων αναφοράς της Ευρωπαϊκής Ένωσης για τα κατάλοιπα φυτοφαρμάκων όσον αφορά την ανάγκη για προσαρμογή των ορίων προσδιορισμού. Τα εργαστήρια αυτά κατέληξαν στο συμπέρασμα ότι τα τρέχοντα όρια προσδιορισμού θα πρέπει να διατηρηθούν. 
            
            
               (9)Με βάση τη γνώμη της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.
            
            
               (10)Μέσω του Παγκόσμιου Οργανισμού Εμπορίου ζητήθηκε η γνώμη των εμπορικών εταίρων της Ένωσης για τα νέα ΑΟΚ και οι παρατηρήσεις τους ελήφθησαν υπόψη.
            
            
               (11)Συνεπώς, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.
            
         
         
            
               (12)Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 16.1.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
               
            
            
                     
                        
                           
                     
                  
               
         
         
            
                  
                     (1)
                  
                        ΕΕ L 70 της 16.3.2005, σ. 1.
               
               
                  
                     (2)
                  
                        Ομάδα της EFSA για τις μολυσματικές προσμείξεις στην τροφική αλυσίδα (CONTAM)· Επιστημονική γνώμη σχετικά με τους κινδύνους για τη δημόσια υγεία που συνδέονται με την παρουσία του υδραργύρου και του μεθυλυδραργύρου στα τρόφιμα. EFSA Journal 2012·10(12):2985. [241 σ.].
               
            
      
    ---documentbreak--- 
      
         
         
            
               D052945/02
            
            
            
               EL
            
            
            
               ΠΑΡΑΡΤΗΜΑ
            
            
            
               Τα παραρτήματα II και III του κανονισμού (ΕΚ) αριθ. 396/2005 τροποποιούνται ως εξής: 
            
            
               1)Στο παράρτημα II, η στήλη για τις ενώσεις υδραργύρου διαγράφεται.
            
            
               2)Το παράρτημα III τροποποιείται ως εξής:
            
            
               α)Στο μέρος Α, προστίθεται η στήλη για τις ενώσεις υδραργύρου: 
            
            
               [For Official Journal: insert table Annex IIIA].
            
            
               β)Στο μέρος Β, η στήλη για τις ενώσεις υδραργύρου διαγράφεται.